SKRIFTLIG FORESPØRGSEL E-0325/00

af Carmen Fraga Estévez (PPE-DE) til Kommissionen

(11. februar 2000)

Om: Fortegnelse over de fartøjer, der har tilladelse til fiskeri med drivgarn

I sit svar af 5. januar 2000 på skriftlig forespørgsel P-2481/99(1)om Kommissionens fortolkning af opfyldelsen af forordning (EØF) nr. 1239/98(2)understreger Kommissionen, at der skal tages højde for alle de fartøjer, der har anvendt drivgarn i den i forordningen fastsatte referenceperiode, når der tages stilling til, om kravet om 60 % overholdes. Dette er ifølge Kommissionen den måde, hvorpå man skal fortolke den pågældende forordning, hvis sigte må formodes at være en progressiv afskaffelse af den pågældende fangstmetode.

På baggrund heraf anmodes Kommissionen om at besvare følgende:

- Vil Kommissionens fortolkning ikke resultere i, at de samme fartøjer medregnes op til tre gange (en gang for hvert år i referenceperioden 1995-1997) ved fastlæggelse af den fortegnelse over fartøjer med drivgarn, der skal danne grundlag for en reduktion på 40 % i 1998?

- Kan Kommissionen for at fjerne enhver tvivl give oplysning om fortegnelsen over de fartøjer, der havde tilladelse til fiskeri med drivgarn i perioden 1995-1997, og de fartøjer der havde tilladelse til fiskeri med drivgarn i 1998 og 1999 efter ikrafttrædelsen af den pågældende forordning, således som medlemmet anmodede om med skriftlig forespørgsel E-1561/99(3) som Kommissionen ikke besvarede?

(1) EFT C 219 E af 1.8.2000, s. 173.

(2) EFT L 171 af 17.6.1998, s. 1.

(3) EFT C 170 E af 20.6.2000, s. 34.

Svar fra Franz Fischler på Kommissionens vegne

(16. marts 2000)

I overensstemmelse med Rådets forordning (EF) nr. 1239/98 af 8. juni 1998 om ændring af forordning (EF) nr. 894/97 om fastlæggelse af tekniske foranstaltninger til bevarelse af fiskeressourcerne er anvendelse af drivgarn til fangst af visse arter, særlig de stærkt vandrende bestande, fuldstændig forbudt fra 1. januar 2002. I 1998 begrænsede medlemsstaterne de flåder, der har tilladelse til dette fiskeri, til 60 % af det antal nationale fartøjer, der anvendte dette fiskeredskab i referenceperioden 1995/1997. Fra 1998 skal medlemsstaterne årligt indsende en fortegnelse over godkendte fartøjer.

Rådet har således vedtaget, at dette fiskeri skal afvikles i to faser i forhold til referenceperioden 1995/1997: Begrænsning af flåden med 40 % fra 1998 og fuldstændig afvikling senest 2002. For at imødegå de socioøkonomiske virkninger af denne afvikling har Rådet godkendt, at de berørte medlemsstater kan opstille nationale omstillingsplaner.

Grundlaget for begrænsningen i 1998 var den nominative fortegnelse over de pågældende fartøjer for hver medlemsstat og for hvert af de tre referenceår. En sammenligning af de tre årsfortegnelser fra hver medlemsstat er afgørende for, på hvilket antal referencefartøjer begrænsningerne på 40 % skal anvendes. Det er således ikke muligt, at samme fartøj medtages flere gange i den nationale opstilling.

De enkelte medlemsstater har anvendt denne metode til at opstille fortegnelsen over godkendte fartøjer for 1998. Som det flere gange er blevet understreget i svarene på de skriftlige forespørgsler fra det ærede medlem har Kommissionen ingen oplysninger, der beviser, at medlemsstaterne ikke har efterkommet de relevante bestemmelser i forordning (EF) nr. 1239/98.

Kommissionen har allerede i sine tidligere svar til det ærede medlem på skriftlig forespørgsel P-1537/99 og E-1561/99(1) oplyst, hvor mange fartøjer hver medlemsstat skulle tage i betragtning i årene 1995 til 1997, samt hvor mange fartøjer der er godkendt for årene 1998 og 1999.

Som tidligere anført i sit svar på skriftlig forespørgsel E-2484/99 fra Ortuondo Larrea(2) kan Kommissionen ikke offentliggøre den nominative fortegnelse over de pågældende fartøjer. Dette er en følge af artikel 37 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(3), hvorefter de oplysninger, der modtages som led i denne forordning, behandles fortroligt. De enkelte medlemsstaters kontrolmyndigheder har de oplysninger, der er nødvendige til at sikre, at forordning (EF) nr. 1239/98 overholdes.

(1) EFT C 170 E af 20.6.2000, s. 34.

(2) EFT C 225 E af 8.8.2000, s. 145.

(3) EFT L 261 af 20.10.1993.